Title: Introducció del tema
Course: Llengua Catalana i literatura 2n ESO 1r T > Section: TEMA 2

1. Presentació del tema

Som previsors i, per tant, ens agraden les prediccions.

Enlairem la mirada i mirem al cel per saber si plourà per tal d'agafar el paraigua o la jaqueta. O bé, mirem quin temps farà el cap de setmana que tenim previst sortir a la muntanya.

Somniem quines seran les preguntes que ens faran a l'examen, o fins i tot llegim els horòscops  per saber si trobaré l'amor de la meva vida o bé em deixarà.

I fins i tot ens imaginem com serem, on i amb qui quan tinguem 20, 30 o 60 anys.

En la segona unitat aprendreu a llegir i crear textos predictius. Potser ja has vaticinat què més aprendràs o repassaràs. Però no per això us deixarem d'informar que aprendreu a trobar o intercanviar sinònims i antònims, continuareu ampliant els coneixements sobre pronoms  i descobrireu la diversitat de les llengües que es parlen en el món.

Espero haver-te resolt  les incògnites i que no n'apareguin de desconegudes, que us aixafin totes les previsions.

2. Activitats

Les activitats que trobaràs en aquest tema estan explicades, s’indica de forma clara la tasca que has de desenvolupar, la forma i el format com has d’entregar la tasca i com s’avaluarà l’activitat.

3. Pla de treball

El teu professor/a et guiarà al llarg del tema i et pautarà les activitats que hauràs d’anar fent. Cal que vigilis sovint el calendari i els fòrums d’avisos i notícies i de dubtes del curs.

El tema està preparat perquè comencis estudiant  la teoria a l'inici de cada bloc i, després, facis les activitats que se’t proposen en l’apartat Activitats. Hi ha un recordatori de la teoria a cada activitat.

4. Objectius

Trobaràs els cinc objectius del tema a la graella d’autoaprenentatge i autoreflexió. Els d’aquest segon  tema són els següents:

1. Conèixer les característiques del text predictiu  i redactar-ne diversos d'individuals i un en grup amb un lèxic i estructura que s’adeqüin al tipus de text, a les intencions i al destinatari.

2. Conèixer els pronoms (demostratius, possessius, indefinits, interrogatius, numerals, relatius) i identificar-los en una frase i emprar-los correctament.

3. Aplicar la normativa de la dièresi.

4. Reconèixer i relacionar sinònims i antònims en un text

5. Conèixer i valorar la diversitat lingüística i cultural d’Europa i del món.

5. Avaluació

La nota del tema s’obté fent la mitjana de totes les activitats que realitzaràs a través dels qüestionaris i les que enviïs via tasca, tant les individuals com les de grup.